# Barzhaz Breizh/1846/Ar plac’h dimezet

Oberennoù damheñvel pe handelvoù all zo ivez, gwelout Ar Plac’h Dimezet gant Satan.
| ◄ Ann eostik | Ar plac’h dimezet | Ar breur mager ► |
Selaouit holl, bihan ha braz,
Ar barz-baleer eur wech c’hoaz.
Eur werz nevez am euz savet ;
Koz ha iaouank, deuit d’he c’hlevet.
Ann dra-ma pa oa digouezet,
Oann ked daouzek vloaz achuet.
Oann ked daouzek vloaz achuet,
Ha setu m’em zri-ugent eet.
Deui d’am selaou neb a garo,
Da zelaou ar baleer-bro ;
Deui d’am selaou holl, mar keret ;
Benn eur pennad na reot ket.
Teir noz n’am euz kousket banne,
Nag henoz na rinn adarre,
Gant c’houibanou ann aer-wiber,
O c’houibanat war lez ar ster.
Hi lavare dre he c’houiban :
— Setu gan-i-me c’hoaz unan !
Euz ar ger-ma ’m euz bet pevar,
Heb charrat nikun d’ann douar. —
Daou zen iaouang a ziaze
A oe dimezet ann deiz-ze.
Triouec’h kemener a oe bet
D’aoza d’ezhi sae he eured ;
D’aoza d’ezhi sae he eured,
Oa enn hi daouzek a stered ;
Oa enn hi daouzek a stered,
Hag ann heol hag al loar pintet.
Triouec’h kemener d’he gwiska, Nemet Satan d’he diwiska.
Ann oferen pa oe kanet,
E tistroaz barz ar vered.
O vont tre barz ann iliz,
Oa ker kaer evel bleun eul liz ;
O tont endro trezek dor-zal,
Oa ker vaen hag eunn durzunal.
Setu eunn aotrou braz fichet,
Hag hen penn-da-benn houarneset ;
Hag eunn tok-houarn aour war he benn,
Hag eur paltok ruz war he gein ;
He lagad evel luc’heden,
Dindan he dok-houarn enn he benn ;
Ha gant-han eunn inkane saoz, Hag hen ken du evel ann noz ;
Eunn inkane, tan diouc’h he dreid,
Evel hini ’nn aotrou marc’hek,
Ann aotrou Piar Izel-vet,
(Bezet gant Doue pardonet !)
— Taolit d’i-me ar plac’h neve,
Da gas da welet d’am zud-me ;
Da gas d’am zud-me da welet ;
Bremaig e vinn distroet. —
Kaer oa gortoz ar plac’h neve,
Ar plac’h nevez na zistroe.
Pa oa sonerien ann ebad
O tont d’ar gear noz-divezad,
Setu ann aotrou braz fichet :
— C’hoari gaer er fest a zo bet ?
— C’hoari gaer awalc’h enn eured,
Med ar plac’h nevez zo kollet.
— Ar plac’h nevez a zo kollet ?
Ha c’hoant vez gan-e-hoc’h d’he gwelet ?
— C’hoant awalc’h hor be d’he gwelet,
Ma n’hor be poan na droug e-bed. —
Oa ked ho c’homz peurlavaret, Pa oant gand ann aod digouezet ;
Ha gand eul lestr digemeret,
Hag ar mor braz a oa treuzet,
Lenn ann Anken hag ann Eskern,
Ha pa oant e toull ann ifern.
— Setu sonerien hoc’h eured
A zo deut evid ho kwelet.
Petra refac’h d’ann dud vad-ma,
A zo deut d’ho kwelet ama ?
— Dalit seizenen va eured,
Kasit-hi gan-e-hoc’h, mar keret ;
Dalit bizou aour va eured,
Kasit-han d’ar gear d’am fried.
Livirit d’ezhan : « na wel ket,
N’e deuz na c’hoant na droug e-bed. »
Kasit-han d’ar gear d’am fried,
A zo intanv deiz he eured.
Me zo enn eur gador aouret,
O veski mez d’ar re zaonet. —
N’ho doa ket great eur gammed grenn,
Pa glevzont tenn’ eur iouc’hadenn :   — Mil malloz d’e-hoc’h-hu, sonerien ! —
Puns ann ifern oa war he fenn.
Mar defe he seizen miret
Kouls ha bizou aour he eured,
Kouls hag he bizou benniget,
Puns ann ifern oa kounfontet.
Ann neb a ra tri dimizi,
Tri dimizi heb eureuji,
Ez a d’ann ifern da leski,
Ken distak diouz ar baradoz,
Ha ma ’nn delien zeac’h diouz ar roz ;
Ker kuit diouz baradoz Doue,
Ha ma’r skour trouc’het diouz ar gwe.